**סיפור אמיתי / עֵינַת סֶגֶל כֹּהֵן** (מִן סְפוּקָן ווֹרְד שֶׁכְּזֶה)

צָהֳרַיִם אֶמְצַע מַאי, אֲנִי שׁוֹכֶבֶת בַּמִּטָּה

צְרִיכָה לְהִתְכּוֹנֵן הַיּוֹם בְּעֶרֶב הוֹפָעָה,

מַשֶּׁהוּ בִּי כָּבֵד, אֲנִי נִמְשֶׁכֶת כְּמוֹ בֻּבָּה

נִרְדֶּמֶת לֹא נִרְדֶּמֶת לֹא יוֹדַעַת מִי וּמָה,

וְהוּא שׁוֹכֵב לְמַטָּה כְּמוֹ שָׁטִיחַ - הַשִּׁעֲמוּם

מְחַכֶּה שֶׁאֶתְעוֹרֵר בְּשֶׁקֶט, כָּזֶה בַּרְנָשׁ עָגוּם,

רוֹצֶה כְּבָר שֶׁאֶדְרֹךְ עָלָיו הַשִּׁעֲמוּם הַבֵּינוֹנִי

"חַפֵּשׂ עִנְיָן אַחֵר אַדְיוּט", חָשַׁבְתִּי לְעַצְמִי.

כְּשֶׁהָעֵינַיִם נִפְקְחוּ לִי וְהוּא שָׁקַל לְהִתְמַתֵּחַ

הִגִּיעָה לָהּ הַתּוֹדָעָה מִתּוֹךְ הַטֵּלֵפוֹן הַצּוֹרֵחַ,

"הַחַיִּים שֶׁלְּךָ פָּסְקוּ עַכְשָׁו" רָמְזָה הַהוֹדָעָה הַוַּטְסָאפִית

וְכָךְ אָמְרָה בְּקוֹל יָשִׁיר יָשָׁר בְּלִי שׁוּם זָוִית:

"פָּגַשְׁתִּי אֶתְמוֹל בַּבֹּקֶר אֶת אֲחוֹתְך הַקְּטַנָּה

לֹא יוֹדֵעַ מָה רוֹצִים הִיא דַּוְקָא מְאוֹד נֶחְמָדָה",

"עַל מָה פֹּה מְדֻבָּר?" קָרָא הַתִּמָּהוֹן

"אֵיזוֹ אָחוֹת? מָה נֶחְמָדָה?" קִפֵּץ לְרָאשֵׁי שְׁאֵלוֹן,

"יֵשׁ לְךָ אָחוֹת שֶׁלֹּא יָדַעְתָּ עָלֶיהָ" אָמְרָה הַהוֹדָעָה

הַתִּמָּהוֹן הִמְשִׁיךְ לִפְעֹר אֶת פִּיו עִם תַּדְהֵמָה.

"אָחוֹת? שֶׁלִּי? מֵאֵיפֹה?" הִתְעַרְעֵר הַבִּטָּחוֹן

"וְאֵיךְ כְּלוּם לֹא יָדַעְתִּי" שָׁאַל בְּבִזָּיוֹן,

"כֵּן, יֵשׁ אָחוֹת שֶׁהֻסְתְּרָה" אָמְרָה הַתּוֹדָעָה

וְהִיא הַיּוֹם כְּבָר בַּת עֶשְׂרִים, רוֹצָה לִפְגֹּשׁ אוֹתָהּ? ,

אָבִיךְ וְעוֹד אֵיזוֹ אִשָּׁה שֶׁהִיא מַמָּשׁ לֹא אִמָּא שֶׁלְּךָ

הוֹלִידוּ פְּרִי שֶׁל אִסּוּרִים וְיֵשׁ לך עוד אָחוֹת, לֹא אָח

"כֵּן...כֵּן...תָּמִיד יָדַעְתִּי שֶׁיַּגִּיעַ מַשֶּׁהוּ כָּזֶה"

זָקַף הַהִגָּיוֹן אֶת צַוָּארוֹ הַמַּרְצֶה,

"אַךְ מָה? מָתַי? מֵאֵיפֹה? אֵיךְ לֹא יָדַעְתִּי כְּלוּם מִכְּלוּם"?

זָעַק הַחֹסֶר שֶׁל הַהִגָּיוֹן כְּשֶׁהוּא עוֹמֵד עָקֹם.

"יָדַעְתְּ וְלֹא יָדַעְתְּ" אָמְרָה הַמּוּדָעוּת הַמִּתְנַשֵּׂאת

"הַשְּׁאֵלָה הִנָּהּ אַחֶרֶת, מָה תַּעֲשִׂי עִם זֶה כָּעֵת"?

מִיָּד הֵרִיץ אֲדוֹן הַוַּדָּאוּת עוֹד זִכְרוֹן וְעוֹד שִׂיחָה

הַכֹּל כְּדֵי לַהֲדֹף אוֹתָהּ - הָאֱמֶת הַמַּרְתִּיעָה,

וְהִנֵּה...

הִיא נִצֶּבֶת שָׁם יָפָה כָּל כָּךְ גְּבוֹהָה

נוֹעֶצֶת מַבָּטֶיהָ בִּי הָאֱמֶת, כְּאִלּוּ מָה קָרָה.

"תָּעוּפִי לִי מֵהַפָּנִים" הֵצִיץ הַכַּעַס הָאָדֹם

"אֲנִי יָשֵׁן אַתְּ לֹא רוֹאָה? עָדִיף גַּם לְךָ לִישֹׁן",

"אַךְ לָמָּה לִי?" צָחֲקָה לָהּ הָאֱמֶת בְּקוֹל גָּדוֹל

אַתָּה עִוֵּר אוֹ מַשֶּׁהוּ? זֶה לֹא קָרָה אֶתְמוֹל...

וְהִנֵּה מִתְקַשְּׁרִים כֻּלָּם , אַחִים וַאֲחָאִים

תַּגִּידִי, גַּם אוֹתְךָ בִּקְּרָה הַהוֹדָעָה וּבָהּ דִּבְרֵי שְׁקָרִים?

"לֹא! רֶגַע..." צָצָה הוֹדָעָה מֵאֲחִי לְמֶחֱצָה

הִיא כַּנִּרְאֶה לֹא מְשַׁקֶּרֶת הָאֱמֶת הַחֲצוּפָה,

ששששש...

פַּחַד שֶׁנּוֹפֵל עָלַי כְּמוֹ אֶבֶן מֵהָהָר

מְפַצֵּחַ אֶת הַלֵּב שֶׁלִּי בְּאֹפֶן לֹא מֻכָּר,

"הֲרֵי יָדַעְתָּ בְּתוֹךְ תּוֹכְךָ" אָמְרָה טוֹבַת הַהוֹכָחָה

הָיָה זֶה רַק עִנְיָן שֶׁל זְמַן עַד שֶׁתַּבְחִינִי בְּנוֹדָע,

"הִיא שָׁם הָיְתָה תָּמִיד" לָחֲשָׁה הַמּוּדָעוּת הַמְּגֻמֶּשֶׁת

וְנִכְנְסָה לְאַט לְאַט כְּמוֹ שֶׁדָּג נִתְפַּס בָּרֶשֶׁת,

"נָכוֹן", גִּמְגֵּם לוֹ גִּמְגּוּמִים אֲדוֹן הַהִגָּיוֹן

"יָדַעְתְּ וְלֹא אָמַרְתְּ מִלָּה" חִלְחֵל הַחֲשָׁשׁ הַקָּטֹן,

"אֲנִי רוֹצָה תְּשׁוּבָה בְּרוּרָה" דָּרְשָׁה לְפֶתַע הַפִּקְּחוֹת

וְאִם בֶּאֱמֶת אָחוֹת יֵשׁ אָז הַמֶּחְדָּל הוּא לֹא פָּשׁוּט,

וְלֹא מְשַׁנֶּה אִם נִפְגְּעוּ פֹּה תחושות ורְגָשׁוֹת שׁוֹנִים

"צָרִיךְ לִפְגֹּשׁ אֶת הָאָחוֹת!" מָחָה הָאֹמֶץ עִם בֵּיצִים,

"אַךְ אֵיךְ יָכוֹל לִהְיוֹת?" בָּכְתָה בְּקוֹל הָאַכְזָבָה

הֲרֵי זֶה אַבָּא, אַבָּא שֶׁלִּי... הֵגִיחָה הַתְּמִימָה,

תְּמִימוּת.

כָּל כָּךְ קוֹרֶנֶת וּקְטַנָּה וַעֲדִינָה

לִפְגֹּעַ בִּתְמִימוּת חַ'בְרַיָּה, זֶה וַאחָד עֲבֵרָה,

"תַּרְגִּיעוּ. זֶה כָּכָה בַּחַיִּים" קָבְעָה הָאֲדִישׁוּת

"חִזְּרוּ כֻּלְּכֶם לְעִנְיַנְכֶם אוֹ שֶׁפָּשׁוּט נָמוּת",

"זֶה לֹא יִקְרֶה כָּל כָּךְ מַהֵר" נְבָט הַסֵּבֶל הַזָּעוּף

צָרִיךְ בַּהַתְחָלָה לִגְסֹס לִפְנֵי שֶׁעוֹד נָמוּת,

"וְזֶה חַיָּב לִכְלֹל אוֹתִי!" זָעַק לוֹ הַכְּאֵב

"אֲנִי צָרִיךְ קְצָת לְטַיֵּל, לִכְבֹּשׁ, לִדְרֹשׁ, גַּם אִם דּוֹאֵב,

וּכְשֶׁאֵלַךְ אָז אֶפְנֶה מָקוֹם לְעַצֵּב שֶׁיָּבִיא

אוֹ שֶׁמָּא זוֹ בִּכְלָל עַצְבוּת וְהוּא בִּכְלָל זֹאת הִיא?"

וְהִיא וְהוּא יִשְׁטְפוּ אֶת הַגָּרוֹן וְהָעֵינַיִם

וְנִתְנַקָּה מִכָּל מִי שֶׁבִּקֵּר בְּנוֹ בֵּינְתַיִם,

וְאָז יַגִּיעַ הַתִּסְכּוּל שֶׁמְּדַבֵּר בְּקוֹל חָזָק

יִרְקַע רַגְלַיִם, יִלֵּל וְגַם אוּלַי יִצְעַק,

יִדְרֹשׁ תְּשׁוּבָה, לָדַעַת "לָמָּה? לָמָּה לְהַחֲזִיק בְּסוֹד?

כְּאִלּוּ לֹא מַסְפִּיק לְכָל אָדָם הַקֹּשִׁי, צָרִיךְ עוֹד?",

"תֵּצֵא לִי מֵחַיֵּי" אָמְרָה הַנֶּפֶשׁ בְּתוֹכִי

"זֶה לֹא טוֹב לִהְיוֹת יַחְדָּו אַתָּה...אֲנִי..."

"הָיָה עָדִיף שֶׁלֹּא אֵדַע!" צָרְחָה הַהִתְעַלְּמוּת

וְכָל הָרְגָשׁוֹת וְהַתְּחוּשׁוֹת הִתְקוֹשְׁשׁוּ לִי בַּנְּבָכִים....הָיְתָה אֵימָה, בִּקְּרָה תְּבוּסָה, רָצוֹן רָצָה לְהִבָּלַע עָמֹק בָּאֲדָמָה, לְהִתְפָּרֵץ מִתּוֹךְ הָעוֹר וְאָז לִפְגֹּעַ בְּשַׁלְוָה ש...אוֹי! נֶעֶלְמָה.

עַד ש...

בְּסוֹף בְּסוֹף הִיא בָּאָה כֹּה נוֹעֶזֶת – הַסְּלִיחָה

וְהִתְיַשְּׁבָה בְּאִטִּיּוּת כְּאִלּוּ אֵין לָהּ כַּוָּנָה,

הִבִּיטָה בָּעֵינַיִם דּוּךְ לְתוֹךְ הַנְּשָׁמָה

בִּקְּשָׁה כִּמְעַט בְּלַחַשׁ שֶׁבִּמְחִילָה אַכְנִיס אוֹתָהּ,

"הָאַבָּא שֶׁהֵבִיא אוֹתְךָ" פָּצְחָה, "לִחְיוֹת פֹּה בַּיְּקוּם

הוּא רַק אָדָם כְּמוֹ כָּל אֶחָד וְכֵן, גַּם הוּא פָּגוּם,

כִּי אֵין אֶחָד שֶׁלֹּא חָטָא" הוֹסִיפָה הִיא בַּמֻּשְׁלָמוֹת

"אֲפִלּוּ לִי קָרוּ מִקְרִים, אֲפִלּוּ אַלִּימוּת ,

אֲבָל תַּקְשִׁיבִי לִי" אָמְרָה כָּךְ הַסְּלִיחָה בַּעֲדִינוּת

ז"ֶה אַבָּא שֶׁ'לְךָ וּכְמוֹ כֻּלָּם גַּם הוּא בְּסוֹף...יָמוּת..."

אוֹקֵי!!!

קָרָה... הֵבַנְתִּי! כָּל אֶחָד עוֹשֶׂה טָעוּת

אֲנִי עַל הָאָחוֹת בּוֹכָה וְיֵשׁ בִּי אַחְרָיוּת,

אַךְ פְּלִיז, אַל תִּתְנַשְּׂאִי עָלַי זֶה לֹא קַל לְגַלּוֹת

אֲנִי יַלְדָּה שֶׁל אַבָּא טוֹב? מֻתָּר לִי לְקַוּוֹת,

אָז תְּנִי לִי רֶגַע חֲשִׁיבָה, לִשְׁקֹל, לְהִתְבּוֹסֵס

לָתֵת לְתַת שֶׁל הַמּוּדָע לְאַט לְהִתְמוֹסֵס,

אוּלַי בֶּאֱמֶת אֶסְלַח לוֹ...

הוּא אַבָּא שֶׁ'לִי וְאֵין אֶחָד אַחֵר

עָדִיף אַבָּא אֶחָד בְּכוֹבַע מֵאֲשֶׁר לִהְיוֹת קֶרַח וְעִוֵּר,

וְהָאָחוֹת???

"יִהְיֶה בְּסֵדֶר, לֹא?" הֵגִיחָה פֶּתַע הַתִּקְוָה

"סִקְרַנְתָּ אוֹתִי עַל אֱמֶת" לִירְלְרָה הַהֲבָנָה

אוּלַי גַּם לָהּ תָּבוֹא סְלִיחָה בְּיוֹם מִן הַיָּמִים

כְּדֵי שֶׁתִּתְמַלֵּא גַּם הִיא וְכָךְ תִּכְבֹּשׁ לְאַט חַיִּים

אִתִּי אוֹ בִּלְעָדַי מָה שֶׁתִּבְחַר זֶה הָעִקָּר

כִּי...הַלְּוַאי תִּקַּח אוֹתָךְ אִתָּהּ. אַתְּ ,סְלִיחָה, זֶה מִצְרָךְ יָקָר.

-סוֹף מִפְגַּשׁ נִבְכֵי הַלֵּב-